
מוזמנים:	תמר אינדיג	- משרד הביטחון

יועצת משפטית:      הלית ברק	

מנהלת הוועדה:       וילמה מאור

סדר היום:
הצעת חוק מעמד ותיקי מלחמת העולם השנייה (תיקון - ותיק מלחמה נזקק), התש"ס-2000.



הצעת חוק מעמד ותיקי מלחמת העולם השנייה (תיקון - ותיק מלחמה נזקק), התש"ס-2000


היו"ר צבי הנדל:
	
	אני פותח את הישיבה. לפנינו הצעת חוק מעמד ותיקי מלחמת העולם השנייה (תיקון - ותיק מלחמה נזקק), התש"ס-2000. הלית ברק, היועצת המשפטית של הוועדה, בבקשה.

הלית ברק:

	חוק מעמד ותיקי מלחמת הועלם השנייה עוסק בווטרנים שאינם נכים. בנוסף, ישנו חוק נכי המלחמה בנאצים המפריד בין נכי המלחמה בנאצים שהם בעלי נכות יחסית קלה לבין נכי המלחמה בנאצים שהם בעלי נכות גדולה יותר.

	החוק שלפנינו למעשה מיטיב רק עם הנכים הקלים. החשש שלי הוא - ודיברתי עם אנשי מקצוע שהיו שותפים לחשש הזה שלי - שאנחנו פוגעים ביחסיות של המידרג. אנחנו אמנם משפרים את מצבם של הנכים הקלים לעומת הווטרנים האחרים, אבל אנחנו למעשה מביאים אותם למצב שבו אין יחס ראוי בין הנכים הקלים לבין הנכים הקשים. מטבע הדברים הנכים הקשים צריכים לקבל 

היו"ר צבי הנדל:
	
	 הם מקבלים גימלה והם מקבלים - -

הלית ברק:

	 בצדק הם מקבלים יותר, משום שנכותם קשה יותר. כאשר אנחנו מיטיבים עם הנכים הקלים בלבד, אנחנו למעשה מצמצמים את אותו מידרג ראוי, שהוא-הוא השיוויוני, בין אותם שלוש אוכלוסיות. על כן אני מציעה שההטבות שאנחנו מבקשים לתת כאן לנכים הקלים יינתנו במידה שווה גם לנכים הקשים.

היו"ר צבי הנדל:
	
	 זאת אומרת שאת מנסה להגיד שהנכים הקשים לא מקבלים קדימות בתור לדירה, לא מקבלים הנחה בתרופות ולא מקבלים תוספת של 10% לסיוע בשכר דירה.

הלית ברק:

	 נכון. המציעים דורשים לשפר את מצבם של אוכלוסיית הווטרנים הרגילים, אבל אני אומרת שאם אנחנו מזיזים את המידרג, צריך לשמור על היחסיות בין סוגי הנכויות.

שי סומך:

	גם אני מצטרף לדעתה של הלית ברק. אני לא חושב שיש הצדקה להפלות לטובה דווקא את הנכים הקלים. זה שהנכים הקשים מקבלים יותר - -

היו"ר צבי הנדל:
	
	 אני פשוט רציתי לצמצם את הקבוצה, אבל הלית צודקת שזו בעיה.

שי סומך:

	הנכים הקשים באמת מקבלים יותר, אבל הם גם זקוקים ליותר.

היו"ר צבי הנדל:
	
	 האמת היא שצימצמנו את ההטבות לעומת מה שדרשו נציגי הווטרנים. מה אומרת ידידתי מהאוצר?

נטשה מיכאלוב-כשר:

	לדעתי כל החוק הזה הוא לא ראוי, ואני התרעתי בפעם שעברה שברגע שנותנים הטבות לאיזושהי קבוצה זה יתפשט כמו אש בשדה קוצים. אין לי ספק שזה יקרה, ובכל פעם שיבואו אליי ויגידו "למה אלה מקבלים ואלה לא" יהיה לי קשה מאוד לתת תשובה. כבר עכשיו קשה לי לתת תשובות כששואלים אותי למה נזקקים מקבלים ונצרכים לא מקבלים, אני לא יודעת מה להגיד. לכן אני התנגדתי מלכתחילה לחוק הזה.

היו"ר צבי הנדל:
	
	 אני מציע שכששואלים אותך, תשלחי אותם למשרד המשפטים.

נטשה מיכאלוב- כשר:

	 אני לא יכולה להגיד שום דבר ספציפי לגבי התוספת, אני חושבת שכל החוק הזה יוצר עיוותים שרק ילכו ויתפשטו. 

היו"ר צבי הנדל:
	
	 וזה אחרי שקיבלנו כמעט את כל ההערות שהערת, ולדעתי היתה כמעט הסכמה.

	תמר אינדיג ממשרד הביטחון, בבקשה.

תמר אינדיג:

	רציתי רק להעיר לגבי ההטבה השנייה שנתתם הזדמנות לקדימות בדיור הציבורי. לכאורה אם מאמצים את זה גם לעניין הנכים הקשים, יוצא שלמספר קבוצות אותה קדימות בקבלת דיור למרות שאינן זהות. הדבר גם עשוי לרוקן מתוכן את הקדימות, כי ישנם רבים שהם בעלי זכות לקדימות. לכן הצעתי שייקבע מדרג פנימי מבין בעלי הקדימות בדיור, ובתוכו לנכים הקשים תהיה עדיפות.
 
היו"ר צבי הנדל:
	
	 התיקון הזה שאת מציעה, אפשר לסגור אותו עכשיו?

הלית ברק:

	 בהחלט, אם זה מה שהוועדה תבקש, אני אנסח. אבל המציעים לא נמצאים כאן.

היו"ר צבי הנדל:
	
	 זו בעיה. בכל אופן, אנחנו הזמנו אותם.

	אם הם ירצו שלא נאשר את זה, לא נאשר את זה. האישור שלנו יהיה מותנה בהסכמתם. אם הם לא יסכימו, לא נאשר את זה.


הלית ברק:

	 אם כך, אנחנו נתקן את זה באופן שבו לא נשתמש בביטוי "נכה נזקק" מפני שחוק נכי המלחמה בנאצים מגדיר בסעיף 4ד "נכה נזקק" כ"נכה נצרך שדרגת נכותו פחותה מ-50% ואינה פחותה מ-10%". ננסח את זה באופן ש--

היו"ר צבי הנדל:
	
	 נמחק את המילה "נזקק".

נטשה מיכאלוב- כשר:

	 לא למחוק את המילה "נזקק". לכתוב "נצרך". שלא ייצא שכולם יקבלו. יש נזקק, יש נצרך, אבל יש כאלה שהם לא זה ולא זה.

הלית ברק:

	 בוודאי. לכן אני לא רוצה כרגע להתחייב, אבל אם העיקרון מקובל על הוועדה אני אשב בשיתוף עם אנשי המקצוע ואנחנו ננסח את זה.

היו"ר צבי הנדל:
	
	 אנחנו צריכים להקריא את החוק.

הלית ברק:

	 אני מעדיפה להקריא כדי שזה יהיה השינוי היחיד. ובכן, הצעת חוק נכי המלחמה בנאצים (תיקון - הטבות בדיור וברכישת תרופות לנכה נזקק), התשס"א-2001. סעיף 1, הוספת סעיפים   24ב עד 24ד. סעיף 1 - "בחוק נכי המלחמה בנאצים, התשי"ד-1954, אחרי סעיף 24א, יבוא: '24ב, דיור ציבורי: נכה נזקק הזכאי ממשרד הבינוי והשיכון לסיוע בתשלום שכר דירה, זכאי - -

היו"ר צבי הנדל:
	
	 אני מבין שה"נזקק" יתוקן "לנצרך".

הלית ברק:

	 כרגע, כרגע זה נכה נזקק, אנחנו נתקן את זה.

	 אני ממשיכה לקרוא: "זכאי לתוספת בשיעור של 10% מסכום הסיוע שהוא זכאי לו.       (ב) השר לקליטה העלייה ושר הבינוי והשיכון, בהסכמת שר האוצר, יקבעו הוראות בדבר מתן עדיפות לדיור בהשכרה ציבורית לנכים נזקקים מחוסרי דיור; לעניין סעיף קטן זה, 'השכרה ציבורית' - כהגדרתה בחוק הדיור הציבורי (זכויות רכישה), התשנ"ט-1998; 'מחוסר דיור' - מי שאין לו ולא היתה בבעלותו או בבעלות בן זוגו דירה או חלק בדירה והוא אינו מתגורר בדיור ציבורי".

היו"ר צבי הנדל:
	
	לא הבנתי למה צריכים את הסכמת שר האוצר.


הלית ברק:

	משום זה המנגנון שקיים כבר היום לגבי הווטרנים.

היו"ר צבי הנדל:
	
	 אם כך, לא אמרתי כלום.

הלית ברק:

	 סעיף 24ג, רכישת תרופות: "נכה נזקק זכאי להנחה בעד תרופות הכלולות בסל שירותי הבריאות, כאמור בסעיף 8(ז)(4) לחוק ביטוח בריאות ממלכתי, התשנ"ד-1994". סעיף 24ד, מניעת כפל הטבות: "נכה נזקק הזכאי להטבה לפי סעיף 24ב ו-24ג, ובאותו עניין שבתחומי ההטבה זכאי להטבה גם לפי כל דין אחר, זכאי להטבה אחת בלבד בשיעור הגבוה מביניהן". 

סעיף 2, תיקון חוק ביטוח בריאות ממלכתי: "בחוק ביטוח בריאות ממלכתי, התשנ"ד-1994 (להלן - חוק ביטוח בריאות ממלכתי), בסעיף 8(ז)4), אחרי 'ותיק מלחמה נזקק כמשמעותו בחוק מעמד ותיקי מלחמת העולם השנייה, התש"ס-2000', יבוא 'או נכה נזקק כמשמעותו בחוק נכי המלחמה בנאצים, התשנ"ד-1994'."

סעיף 3, מימון: "סכום הפסד ההכנסות שייגרם לקופות החולים בשל הוראות חוק זה יתוסף לעלות הסל לקופות כמשמעותה בסעיף 9(א1)(2)(א) לחוק ביטוח בריאות ממלכתי".

סעיף 4, תחילה ותחולה: "(א) תחילתו של חוק זה ביום" אשר ייקבע בדיונם לקראת קריאה שנייה ושלישית. (ב) לא תשולם ולא תינתן הטבה לפי חוק זה בעד תקופה שקדמה ליום התחילה". את יום התחילה אנחנו נוהגים להשאיר פתוח, יש תקדימים רבים לפרסומים ברשומות שבהם אנחנו לא קובעים את יום התחילה מכיוון שאנחנו לא יודעים מתי יסתיימו הדיונים בוועדה בקריאה שנייה ושלישית. לכן אין טעם בשלב זה לכתוב תאריך. אני כתבתי כאן בתאריך: מועד התחילה ייקבע בעד דיוני הוועדה לקראת קריאה שנייה ושלישית.

היו"ר צבי הנדל:
	
	 למה לא כותבים "ביום קבלתו"?

הלית ברק:

	 בדרך כלל חוקים נכנסים לתוקף עם פרסומם. ברירת המחדל היא פרסומם, אלא אם כן המחוקק מוצא לנכון לקבוע תאריך. נוכל לעשות כך או אחרת, כרצון הוועדה.

היו"ר צבי הנדל:
	
	 אני חושב שנטשה רוצה שזה יהיה רטרואקטיבית - שנה אחורה מיום הפרסום...

הלית ברק:

	 אם כך, סיימתי את מה שנתבקשתי לעשות בישיבה הקודמת. 

היו"ר צבי הנדל:
	
	 מה עם דברי ההסבר?


הלית ברק:

	 דברי ההסבר עדיין לא נוסחו. אני אנסח אותם ברגע שנגבש את ניסוח החוק.

היו"ר צבי הנדל:
	
	 הם ינוסחו בתום הדיון. מי הם חברי הכנסת שהגישו את ההצעה?

הלית ברק:

	 חברי הכנסת שהגישו את ההצעה במקור היו לא רק חברי הכנסת אליעזר כהן ומיכאל נודלמן אלא גם יורי שטרן ואביגדור ליברמן, אבל הם בינתיים נכנסו לממשלה ולכן שמותיהם כבר לא מופיעים על הצעת החוק.

היו"ר צבי הנדל:
	
	 מי בעד אישור הצעת החוק כפי שהוקראה?

הצבעה
בעד - רוב
נגד - אין
נמנעים - אין
הצעת חוק מעמד ותיקי מלחמת העולם השנייה (תיקון - ותיק מלחמה נזקק), התש"ס-2000, נתקבלה.

היו"ר צבי הנדל:
	
	 הצעת החוק התקבלה פה אחד, והיא מועברת לקריאה שנייה ושלישית. תודה רבה לכם.


הישיבה ננעלה בשעה 10:45.






